Ovim uputstvom definisana su pravila za izradu Završnog rada Osnovnih i Master akademskih studija.

# Sadržaj završnog rada



Završni rad treba da sadrži:

1. Naslovnu stranu

Naslovna strana sadrži: grbove i naziv Fakulteta i Univerziteta, naslov rada, naziv studijskog programa, temu rada, ime mentora, ime kandidata, mesto i godinu izrade rada. U pratećem materijalu data je dokument „Naslovna strana“ u kojem treba upisati tražene podatke.

2. Zadatak rada

Tekst zadatka rada daje mentor. Zadatak rada sadrži: naslov rada na srpskom i engleskom jeziku, osnovne podatke o zadatku, ime kandidata, ime mentora, imena komisije za odbranu rada, datum sednice Nastavno-naučnog veća koje je usvojilo temu završnog rada, okvirni sadržaj rada i predloženu literaturu.




Slika 1.1: Naslovna strana i zadatak rada

3. Rezime

Rezime predstavlja kratak opis rada u najviše deset redova. Rezime se priprema na srpskom i engleskom jeziku. Posle rezimea daju se ključne reči, i to do pet ključnih reči odvojenih zarezom.


Nakon rezimea, rad može sadržati i zahvalnicu. Zahvalnicu pisati na posebnom listu.



Slika 1.3: Rezime i zahvalnica

4. Sadržaj

Posle Zadatka rada i Rezimea (i Zahvalnice) daje se Sadržaj rada. Sadržaj sadrži naslove poglavlja sa rednim brojem stranice. Po pravilu, sadržaj se daje za poglavlje do tri nivoa. Sadržaj rada može se automatski generisati u programu Word opcijom References/Table of content ukoliko se korist dati template i formatiranje naslova Heading stilom.





Slika 1.2: Sadržaj

5. Poglavlja rada

U nastavku daju se poglavlja rada. Rad pisati prema pravilima akademskog pisanja. Pre početka pisanja Završnog rada preporučuje se pročitati knjigu Milutin Tadić: Uvod u akademsko pisanje, Akademska misao 2021. Knjiga se može pronaći u biblioteci našeg fakulteta.

6. Literatura - Reference

Završni rad treba da sadrži spisak literature koja je korišćena tokom izrade rada. Reference (literatura) navode se prema redosledu pojavljivanja u tekstu. Pri pojavljivanju određene reference u tekstu, istu citirati sa [1], [2-4], [3, 5, 8] i sl. Sve reference navedene u spisku referenci moraju se spomenuti u tekstu, i obratno.




Slika 1.3: Poglavlja i literatura

7. Prilozi

Ukoliko postoje, iza literature se daju prilozi kao što su npr.: crteži, dispozicije objekta, planovi armature i oplate, specifikacije armature, materijala, tabele sa rezultatima merenja, prateća dokumentacija, delovi standarda, fotografije i sl.

8. Biografija autora

Na kraju Završnog rada daje se osnovna biografija autora. Biografija se može dati pre crteža i planova armature. Biografija kandidata čita se prilikom javne odbrane Završnog rada.



Slike 1.4: Prilozi i biografija

# Pravila za formatiranje Završnog rada

Za pisanje rada preporučuje se korišćenje programa kao što je MS Word, OpenOffice Writter, Google Doc i sl.

Preporučuje se korišćenje dokumenta „Word Template.dotx“

Format papira: A4

Margine Levo: 3cm, Desno 2.0cm, Gore i dole 2.5cm

Prilikom lepljenja i koričenja rada vrši se opsecanje od po 1 do 2mm sa desne, gornje i donje strane. Iz tog razloga potrebne su navedene margine.

Tekst rada piše se koristeći serifni font kao što su: Times New Roman, Garamond, Cambria, ili Georgia uz veličinu fonta 12pt.

# Predaja rada

Kandidat rad, nakon odobrenja mentora, štampa u tri primerka i koriči u tvrdi povez. Od tri primerka, jedan pripada kandidatu, jedan se predaje mentoru i jedan se predaje u biblioteku. Pored toga, kandidat priprema i elektronsku verziju Završnog rada u pdf formatu. Elektronska verzija treba za u potpunosti odgovara štampanoj verziji rada, sa naslovnom stranom, zadatkom, sadržajem, svim poglavljima, literaturom, prilozima, crtežima i ostalim delovima.